КIуэкIуэ Юрий щIыналъэ Iэтащхьэхэм яхуэзащ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий дыгъуасэ иригъэкIуэкIащ республикэм и къалэ округхэмрэ муниципальнэ районхэмрэ я щIыпIэ администрацэхэм я Iэтащхьэхэр зыхэта зэIущIэ. Абы щыхэплъащ экономикэм къыпэщыт къалэнхэм, псэупIэ-коммунальнэ хозяйствэм и IэнатIэм и щытыкIэм, щIы Iуэхухэм, 2014 гъэм муниципалитетхэм я бюджетхэр къызэгъэпэща зэрыхъунум, нэгъуэщIхэми.
Къызэхуэсахэм захуигъазэри, КIуэкIуэ Юрий хэхауэ жиIащ цIыхухэм я псэукIэр егъэфIэкIуэнымкIэ къыгуэхыпIэ зимыIэ къалэнхэр дэгъэкIыным куууэ егупсысын икIи лъэныкъуэ псори зэпэлъытауэ бгъэдыхьэн зэрыхуейр. Абы къыхигъэщхьэхукIащ дэтхэнэ щIыналъэми щыIэ щытыкIэмкIэ къалэ, район унафэщIхэм жэуап зэрахьыр, цIыхухэм я Iуэхухэр дэгъэкIыным ахэр гулъытэ яхэлъу бгъэдыхьэну зэракъалэныр.
«Властым и лIыкIуэр унэ ехьэжьам щыпсэурэ автомобиль лъапIэхэм ису къикIухьу, ар щыунафэщI щIыналъэм щыщ цIыхухэм щIакхъуэ Iыхьэ къыщалэжьын IэнатIэ ямыгъуэту екIуэкI хъунукъым», — къыхигъэщхьэхукIащ КIуэкIуэ Юрий.
ЗэIущIэм зэпкърыхауэ щыхэплъащ цIыхухэр лэжьапIэ IэнатIэхэмкIэ къызэрызэрагъэпэщым. Апхуэдэу Iуэху нэхъыщхьэхэм ящыщу къагъэлъэгъуащ шынагъуэншагъэр къызэгъэпэщыныр, езэгъырабгъу зимыIэ дин идеологием земыгъэубгъуныр, щIалэгъуалэр IэщэкIэ зэщIэузэда щIэпхъаджащIэхэм демыгъэхьэхыныр. Дэтхэнэ муниципалитетми и Iэтащхьэм иригъэкIуэкI лэжьыгъэр зыхуэдэр къэзыгъэлъагъуэ Iуэху нэхъыщхьэу къалъытащ терроризмэмрэ экстремизмэмрэ япэщIэтыным и лъэныкъуэкIэ абы зэфIигъэкIхэр.
ЗэIущIэм къыщыщыпсалъэм Тэрч, Шэрэдж, Прохладнэ муниципальнэ районхэм я Iэтащхьэхэу Пэнагуэ Максим, Темиржанов Махъты, Василенкэ Александр сымэ социальнэ мыхьэнэ хэха зиIэ Iуэху зыбжанэм я гугъу ящIащ. Абыхэм зэман благъэм къриубыдэу нэхъ зэпкърыхауэ хэплъэну зэгурыIуахэщ.
КъБР-м и Iэтащхьэмрэ Правительствэмрэ я пресс-IуэхущIапIэ.
